Kvindelige kommunalpolitikere efterlyser et sted at betro sig, hvis de oplever seksuelt krænkende adfærd. Flere peger på, at Kommunernes Landsforening kunne være stedet, man kunne henvende sig.

Søndag stod byrådsmedlem Pia Storm fra Morsø Kommune frem og fortalte om seksuelle krænkelser i forbindelse med sit politiske arbejde. Nu efterlyser hun og hendes kvindelige kollegaer en uafhængig instans, som de kan gå til i sager som disse. - Som politiker har man jo ikke nogen tillidsrepræsentant eller medarbejderrepræsentant. Man har jo ikke rigtig nogen steder at vende sig hen, sagde en tydelig berørt Pia Storm søndag til TV MIDTVEST. I dag stemmer flere kvinder i. - Det, at man har et sted, hvor man kan henvende sig i tryghed, og nogle gange kan det jo være nok bare at sætte ord på og blive mødt i sin fortælling. Og sammen med den konsulent, coach, psykolog eller hvad det nu måtte være, kan sige ’okay, så hvad ønsker du efterfølgende’, siger Anja Birch Alsøer, der er kommunalbestyrelsesmedlem for Venstre i Morsø Kommune. Hun har ligesom Pia Storm fra Socialdemokratiet oplevet upassende tilnærmelser fra viceborgmester i Morsø Kommune Viggo Vangsgaard.